בת הים הקטנה (סרט, 2023)
הפקה > ליהוק

עם היוודע דבר פיתוחו של עיבוד לייב אקשן לסרט ההנפשה, הביעו לינדזי לוהן וכריס אוונס להצטרף לצוות השחקנים, בעוד שהמעריצים היו מעוניינים בליהוקה של אריאנה גרנדה לדמותה של אריאל. על פי שמועות שהופצו משלהי שנת 2018 ועד לתחילת 2019, גילום דמותה של אריאל הוצע לזנדאיה, אך זו הצהירה ללא הרף כי מדובר ב"סתם שמועה".
ב-28 ביוני 2019, נמסר על ניהול משא ומתן מצד מליסה מקארתי על גילום דמותה של אורסולה. ב-1 ביולי 2019, נמסר על ליהוקם של אקוופינה וג'ייקוב טרמבלי לגילום דמויותיהם של סקאטל ופלאונדר, בהתאמה.
ב-3 ביולי 2019, הוכרז רשמית כי את דמותה של אריאל תגלם האלי ביילי באמצעות חשבונות המדיה החברתית הרשמיים של דיסני; על ליהוקה הצהיר מרשל:
לאחר חיפוש נרחב, היה ברור לגמרי שלהאלי יש את השילוב הנדיר הזה של רוח, לב, נעורים, תמימות וטבעיות – פלוס קול שירה מפואר – כל התכונות המהותיות הנחוצות לגילום התפקיד האייקוני הזה.
בנוסף, הצהיר מרשל כי שהסרט עוסק ב"[אריאל], שמוצאת את קולה [...] וזה מיד הרגיש כמו יצירה מעניינת ובעלת תזמון מדויק שדיברה ללב [צוות ההפקה]". ביילי ציינה שהיא רוצה להביא "רעננות" לדמות, ושהיא רוצה "[להיות] אותנטית". ביילי גם אמרה שמרשל ביקש ממנה להביא מראש את "האני האמיתית" שלה, והגדירה את החוויה כ"ממש מבגרת ומהנה".
באותו החודש, נמסר על ליהוקו של חוויאר בארדם לגילום דמותו של המלך טריטון, וכי עבור גילום דמותו של הנסיך אריק עברו מאות מועמדים מבחני במה, כולל השחקנים אשר אנג'ל, גאווין לת'רווד, כריסטיאן נבארו, הארי סטיילס וג'ק וייטהול. עם זאת, באוגוסט 2019, נחשף כי סטיילס דחה את הצעה לגלם את הדמות; בריאיון שהתקיים בנובמבר ל-"Capital FM", חשף סטיילס שהיו "מספר דברים" שהוא והאולפנים לא ראו עין-בעין, והצהיר בנוסף: "אני חושב שזה ברור שזה הולך להיות סרט מדהים, אבל הם מצלמים כל כך הרבה זמן ואני רוצה לעשות סיבוב הופעות בשנה הבאה, אולי. עוד לא הכרזתי על זה, אבל כן, זה פשוט לא ממש הסתדר"; עם זאת, על אף דחיית סיבוב ההופעות של סטיילס בעקבות התפרצות מגפת הקורונה, בגילום דמותו של הנסיך אריק זכה השחקן הבריטי ג'ונה האוור-קינג. באפריל 2023, הרחיב מרשל כי סטיילס דחה את התפקיד מכיוון שהיה מעוניין לגלם תפקידים אפלים יותר, ולא מוזיקליים.
באוקטובר 2019, נמסר כי דויד דיגס, שעבד בעבר לצד מירנדה במחזמר "המילטון", לוהק לדיבוב דמותו של סבסטיאן הסרטן. בנובמבר 2019, נמסר על ליהוקו של האוור-קינג לדמותו של הנסיך אריק, לאחר שגבר על קמרון קאפה, שהיה גם הוא מועמד מוביל לגילום הדמות, בבדיקות התאמה לצד ביילי.
ב-18 בפברואר 2020, אישרה מקארתי אישרה את ליהוקה לגילום דמותה של אורסולה במהלך ריאיון ב"המופע של אלן דג'נרס": ”אני משחקת את אורסולה, מכשפת הים. זה כל כך כיף, אנחנו רק בחזרות. זה היה שיגעון מוחלט. הכניסה לתוך עולמו של רוב מרשל, זה כמו חלום טרוף, פשוט נסעתי ללונדון לשבוע… כל היום הוא אומר, "את רוצה להחליק במורד קונכיית הצדפה הזו בגובה 40 רגל?" ואני אמרתי, "כן! ברור שכן. מה אתה, משוגע?" זה היה יצירתי בטירוף.” בדצמבר 2020, הכריזה דיסני רשמית על צוות השחקנים של הסרט, במקביל לחשיפת הסמליל הרשמי.
ב-5 בינואר 2021, נמסר על ליהוקה של נומה דומזווני לתפקיד שטרם פורסם. ב-29 במרץ 2021, במהלך ריאיון ל"מארי קלייר", כשנשאלה על תפקידה בסרט, ציינה דומזוויני את התרגשותה לקחת חלק בסרט. ב-29 בדצמבר 2021, במהלך ריאיון ב-"Facebook Talks" עם מאמא טינה, נזכרה ביילי שהייתה מפוחדת ולחוצה בזמן שנכנסה לאודישן עבור תפקידה של אריאל. בנוסף, אישר דיגס כי העיבוד המחודש יעניק לדמותה של אריאל קצת יותר עוצמה מאשר בסרט המקורי.
במאי 2023, חשפה ביילי במהלך ריאיון ל"לוס אנג'לס טיימס" כי ג'ודי בנסון, מדבבת דמותה של אריאל מהסרט המקורי, תופיע בהופעת קמע במהלך הסרט.